Broj: 711-I-1170-P-73/21-06-8

Zagreb, 11. lipnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Željka Mavrina, općinskog načelnika Općine Ivanska,** na 130. sjednici, održanoj 11. lipnja 2021.g., donosi sljedeću:

 **ODLUKU**

**Postupak za odlučivanje o sukobu interesa protiv dužnosnika Željka Mavrina, općinskog načelnika Općine Ivanska,** **povodom zapošljavanja osoba povezanih sa zamjenikom općinskog načelnika Općine Ivanska u navedenoj jedinici lokalne samouprave i trgovačkom duštvu Ivankom j.d.o.o., neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

 Obrazloženje

Protiv dužnosnika Željka Mavrina, općinskog načelnika Općine Ivanska, podnesena je dana 25. ožujka 2021.g. anonimna prijava, koja je u knjizi ulazne pošte Povjerenstva zaprimljena pod brojem: 711-U-1187-P-73/21-01-1 te je povodom iste otvoren predmet broj: P-73/21.

U predmetnoj prijavi se u bitnome navodi da općinski načelnik Općine Ivanska namješta natječaje za zapošljavanje te u Općini Ivanska i komunalnom poduzeću zapošljava rodbinski povezane osobe. U prijavi se nadalje navodi da je preko namještenog natječaja zaposlio snahu sestre zamjenika općinskog načelnika ……………… najprije na jednom projektu u vrtiću, a potom u Općini Ivanska. Također, sva zapošljavanja u komunalnom trgovačkom društvu su namještena te je općinski načelnik u istom zaposlio i ………………, sina mamine sestre zamjenika općinskog načelnika Općine Ivanska. Podnositelj prijave nadalje navodi da općinski načelnik sam određuje uvjete natječaja, u većini slučajeva zapošljava bez natječaja i to samo osobe s kojima je povezan. U prijavi se još navodi da su i svi natječaju za izvođenje radova i pružanje usluga namješteni te su uvijek angažirani isti poslovni subjekti.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. istog članka propisano je da se podnositelju prijave jamči zaštita anonimnosti.

Člankom 3. stavkom 1. podstavkom 39. je propisano da su općinski načelnici i njihovi zamjenici dužnosnici u smislu ZSSI-a. Uvidom u Registar dužnosnika, koji ustrojava i vodi Povjerenstvo, utvrđeno je da Željko Mavrin obnaša dužnost općinskog načelnika Općine Ivanska, počevši od 21. svibnja 2021.g., a istu dužnost obnašao je i u dva prethodna mandata. Također je utvrđeno da je dužnost zamjenika općinskog načelnika Općine Ivanska do 20. svibnja 2021.g. obnašao Darko Turković. Željko Mavrin i Darko Turković su stoga, povodom obnašanja navedene dužnosti, obvezni postupati sukladno odredbama ZSSI-a.

Povjerenstvo je u svrhu stjecanja vlastitih saznanja i donošenja odluke o tome postoje li okolnosti koje ukazuju na moguću povredu odredbi ZSSI-a prikupilo potrebne podatke i dokumentaciju od nadležnih tijela.

Uvidom u podatke upisane u sudski registar Trgovačkog suda u Bjelovaru utvrđeno je da je pod matičnim brojem subjekta: 010089505, OIB: 27710685080 upisano trgovačko društvo Ivankom j.d.o.o. Kao jedini član/osnivač društva upisana je Općina Ivanska, a kao osoba ovlaštena za zastupanje društva upisana je Valerija Rudelić, članica Uprave društva.

Na zahtjev Povjerenstva trgovačko društvo Ivankom j.d.o.o. dostavilo je očitovanje od 1. lipnja 2021.g. u kojem se navodi da je …………… zaposlen u navedenom trgovačkom društvu od 20. kolovoza 2020.g. na određeno vrijeme, na radnom mjestu komunalni radnik. Prije zapošljavanja nije proveden javni natječaj s obzirom da nije postojala obveza provedbe istog. Odluku o zapošljavanju donijela je Valerija Rudelić, direktorica trgovačkog društva Ivankom j.d.o.o. U očitovanju se nadalje navodi da je jedini član navedenog društva Općina Ivanska te da je dužnosnik Željko Mavrin, kao općinski načelnik Općine Ivanska, jedina osoba ovlaštena za predstavljanje, odnosno zastupanje Općine u odnosu prema trećima. Dužnosnik Željko Mavrin nije na dužnosnika Darka Turkovića kao zamjenika općinskog načelnika Općina Ivanska prenosio ovlasti zastupanja Općine u radu trgovačkog društva Ivankom j.d.o.o. te stoga dužnosnik Darko Turković nije ni na koji način sudjelovao u radu, odnosno funkcioniranju navedenog trgovačkog društva.

Povjerenstvo je nadalje zatražilo očitovanje od Općine Ivanska koja u svom očitovanju KLASA: 110-01/21-01/03, URBROJ: 2110/02-02-21-02 od 26. svibnja 2021.g. navodi da …… ……….. nije zaposlena u navedenoj Općini.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 7. točkom c) propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 4. stavkom 2. ZSSI-a propisano da su članovi obitelji dužnosnika u smislu toga Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Stavkom 5. istog članka propisano je da su povezane osobe u smislu ZSSI-a članovi obitelji navedeni u stavku 2. toga članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Povjerenstvo obrazlaže da je iz prikupljene dokumentacije utvrđeno da …………. nije zaposlena u Općini Ivanska, dok je ………………… zaposlen u trgovačkom društvu Ivankom j.d.o.o. u isključivom vlasništvu navedene Općine.

Nadalje je utvrđeno da je u vrijeme zapošljavanja ……….. u trgovačkom društvu Ivankom j.d.o.o., Općinu Ivanska u Skupštini toga društva predstavljao općinski načelnik Željko Mavrin u odnosu na kojeg nisu utvrđene okolnosti iz kojih bi proizlazila bilo kakva povezanost dužnosnika s navedenim zaposlenikom.

Također je utvrđeno da dužnosnik Darko Turković, koji je obnašao dužnost zamjenika općinskog načelnika Općina Ivanska do 20. svibnja 2021.g., a koji je prema navodima iz prijave u rodbinskom odnosu sa ………………, nije sudjelovao u radu tog trgovačkog društva niti je imao ovlast zastupanja Općine Ivanska u Skupštini istog. Povjerenstvo stoga nije steklo saznanja koja bi upućivala na potrebu proširenja predmeta i na navedenog dužnosnika.

S obzirom na sve navedeno, Povjerenstvo iz prikupljenih podatka i dokumentacije nije steklo saznanja koja bi upućivala na moguću povredu odredbi ZSSI-a od strane dužnosnika Željka Mavrina te je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Željko Mavrin, elektroničkom dostavom
2. Objava na internetskoj stranici Povjerenstva
3. Pismohrana